**Det magiske**

I dag kender I nok mest magi og trolddomskunst fra bøger og film. Ikke mindst fra Ringenes Herre og Harry Potter. Elsa fra Frost bruger også magi. Her bliver brugt hemmelige ritualer, tryllestave, trylleremser og besværgelser. I 1600-tallet var det en almindelig del af folks forståelse af verden. Men magi og trolddomskunst har været brugt i Danmark siden bronzealderen og faktisk helt op til vores tid.

I 1690’erne, da de store heksejagter fandt sted, var det udbredt at tro på magi ved siden af den almindelige kristne tro. Man troede at der fandtes en bestemt mængde lykke fx hestelykke, mælkelykke eller kornlykke. Det vil sige at hestene er sunde og raske og får gode føl, at køerne giver god, fed mælk og at man får meget korn til høsten. Man kunne også have ægteskabslykke. Så havde man et lykkeligt ægteskab og fik mange børn. Men ved trolddom og hekseri kunne andre mennesker tage lykken fra én og overføre den til sig selv. Hvis man var trolddomskyndig, kunne man bruge dragedukker eller hunde til at hente rigdom fra andre.

Man troede at hekse kunne feje lykken fra et hus til et andet og nogen kunne så få fx 7 mands lykke. De mennesker der kunne hjælpe med at give én lykke, kaldtes også kloge koner eller kloge mænd.

Der er mange eksempler på at folk klager over, at hekse har taget deres ægteskabslykke, hestelykke eller at hekse er skyld i, at man ikke kan kærne smør eller brygge øl. I Ebeltoft er der eksempler på, at man har anklaget hekse for at være skyld i skibsforlis, hestedød og fiskedød i vigen.

De kloge koner og mænd, der nogle gange blev kaldt hekse, brugte magiske ritualer og trylleremser til at udøve deres kunst. Man mente de kunne helbrede sygdom, skaffe lykke, finde bortkomne eller stjålne ting. Mange mennesker, både fattige og rige, søgte hjælp hos dem og var selvfølgelig glade hvis det virkede. Men hvis det ikke virkede, og der fx var en syg person der døde, ja så kunne man anklage dem for at være onde hekse.

Der var altså både hvid magi og sort magi.

**Hvid magi** er når nogen helbredes for en sygdom fx med helbredende urter eller ritualer.

**Sort magi** er når man skader andre med magi, fx gør dem syge eller ligefrem dræber dem. Men også når man tager lykken fra nogen og giver den til andre.

Brugen af **amuletter** er også en form for magi. En stump af et alterlys havde kraft fra kirken, et stykke af en hyldegren havde hylden/hyldemors kraft. Sygdom kunne overføres til en genstand, som så bagefter kastes bort eller stikkes i jorden. Hvis en anden person rørte genstanden, blev personen syg.

En anden form for magi kan bruges, selvom man ikke er sammen med personen der skal helbredes eller skades. Her bruger den kloge kone/heksen noget af den syges tøj i stedet.

I dag er der mange eksempler på brugen af amuletter, der skal bringe ekstra kraft til den person der bærer den, eller for at beskytte mod sygdom. Vielsesringe, venindehjerter, guldringe i ørerne, kors, Thorshamre, kastanjer, særlige sten og krystaller er moderne eksempler på amuletter. Rester af troen på magi ser vi, når man går i samme trøje som en sportshelt, måske ligefrem får noget af tøjet eller en autograf fra en sportshelt eller popstjerne.

Når I skal lave jeres egen amuletpose eller tryllestav, skal I bruge jeres viden om magi.

Til **hvid magi** kan I bruge positive ting som de helbredende urter, bær, frø, sten, sneglehuse, fjer mm.

Til **sort magi** kan I fx bruge edderkoppespind, døde skarnbasser, døde frøer og tudser, uglegylp, knogler og svampe.

**Heksekunster**

**Her er nogle eksempler på hvordan de virkelige kloge koner lavede magi:**

Vorter: Stryg en hyldestav mod vorterne og stik den ned i jorden. Pas på: den der fjerner staven får vorterne.  
Eller: Hent muld fra kirkegården og stryg det over vorterne 3 torsdage i træk. Ekstra kraft ved fuldmåne.

Hyldetræet var tit brugt i helbredelsesritualer. Her er opskriften på en salve der kunne bruges, hvis man bl.a. havde ondt i halsen eller havde en brækket knogle: Bland hyldebark med tørret blomkål, lidt hundelort, voks af kirkelys, og olie fra hvide liljer.  
Eller til husmedicin til syge børn: Stjæl en pot mælk tre torsdage i træk. Kog den hver gang med mellem- barken af hyld. Vask så det syge barn og grav resten af mælken ned under en hyld med en sølvmønt og det syge barns skjorte.

Man kunne også bare tørre hyldeblomster og lave te af dem eller drikke hyldebærsaft. En metode der bruges den dag i dag.  
Særligt effektiv var hyldetræet hvis det voksede på et andet træ, fx en pil. Det har måske været en fugl, der har tabt et hyldebær i en grenkløft, hvor den så kunne gro. Sådan en hyldegren skulle man skære i skiver og sy på et stykke ”sindal”(silkestof) og hænge det om den syges hals, indtil tråden blev opløst. Men ingen måtte berøre amuletten, som det jo var.

**Hellige kilder**

Ligesom de magiske urter kan bruges til helbredelse og beskyttelse, kan hellige kilder også bruges. Kilden har rent, klart vand der kommer fra Jordens indre. Derfor har det helbredende kraft. Men det er ikke nok at drikke det, der skal nogle magiske ritualer til at forstærke virkningen! Heksen Danny Druehyld har nogle forslag:

* Gå til kilden en dag med sol og kast en krans af friske urter i kilden. Hvis du ønsker at styrke dine kreative evner eller dit livsmod, skal du gå tre gange venstre rundt om kilden. Hvis det er helbredelse af sygdomme i kroppen du ønsker, skal du gå tre gange højre om. Tag derefter noget af vandet og kast det mod solen tre gange. Til sidst bader du den del af kroppen du vil styrke i vandet. Det hele skal foregå i stilhed.
* Du kan også samle vand fra kilden i en flaske, og senere vaske den del af kroppen der skal helbredes. Helst en torsdag, og gerne tre torsdage i træk. Valborgsaften og sankthansaften er der 9 gange så meget kraft i vandet som normalt.

*Et sagn fra Viborg fortæller om en familie, der havde et sygt barn. De fik først det råd at føre barnet tre gange gennem et led. Det hjalp ikke,*

*Så prøvede de at trække barnet under en græstørv tre gange, og lægge tørven på plads bagefter. Det hjalp heller ikke. Til sidst fik de det råd, at tage til kilden ved Jegstrup Valborgsaften. Men inden skulle de til pottemageren i Sorring og have en ny potte. Brugte potter duede ikke. Og de måtte heller ikke betale for den. Da de kom til kilden kunne de se, at der lå mange ødelagte potter rundt om. Og i buskene hang der forskellige beklædningsgenstande og klude. Så øsede de det kolde vand over barnet og gav det lidt at drikke også. Det hjalp!*

Omkring 1900 kendte man ca. 500 hellige kilder i Danmark. 185 besøgtes sankthansaften, men 32 besøgtes Valborgsaften (mest i Østjylland)